Diari Oficial de la Generalitat Valenciana


Sumari del DOGV 6189, del 21-01-2010 (2010/485)

ORDRE de 30 de desembre de 2009, de la Conselleria d'Indústria, Comerç i Innovació, sobre concessió d'ajudes a la implantació d'empreses en l'exterior per a l'exercici 2010.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   6189

Data del DOGV
:   21-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/485


Data del document
:   30-12-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 30 de desembre de 2009, de la Conselleria d'Indústria, Comerç i Innovació, sobre concessió d'ajudes a la implantació d'empreses en l'exterior per a l'exercici 2010.
[2010/485]
En el context actual de globalització de l'economia mundial, les empreses de la Comunitat Valenciana s'enfronten al repte de la internacionalització. L'activitat de les empreses en este àmbit no ha de basar-se exclusivament en l'exportació de productes, sinó que s'ha d'estendre fins a aconseguir una presència activa als mercats de destí dels seus productes.
El desenvolupament del plantejament empresarial a l'exterior exigix a les empreses una adaptació constant de les seues estratègies, l'atenció als canvis que es produïxen a nivell mundial i que n'afecten la competitivitat.
La Generalitat és conscient de la importància creixent que té el fenomen de la internacionalització de les empreses i de la repercussió econòmica sobre la creació d'ocupació i la millora de les condicions econòmiques, tant als països de destí com a la Comunitat Valenciana.
La present ordre d'ajudes es configura com un instrument de suport apropiat per a aquelles empreses que, després de consolidar la seua posició al mercat intern, desitgen ampliar la seua àrea d'influència i desenvolupar estratègies empresarials a l'exterior, que els permeten augmentar la seua competitivitat amb el desenvolupament d'un projecte empresarial que exigix plantejaments a llarg termini.
Els sectors industrials més consolidats a la nostra Comunitat (calçat, moble, tèxtil, joguet, plàstic, components industrials i altres), molt intensius en mà d'obra, han de potenciar el desenvolupament de projectes que els permeten augmentar la seua competitivitat a través de l'aprofitament dels avantatges comparatius de cada mercat a través de l'externalització d'activitats de menor qualificació, i ser així més competitives en costos; i augmentar la inversió local en innovació, disseny i protecció de marques, qualitat, i aconseguir així enfortir-se i garantir el projecte empresarial a llarg termini.
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, en la modificació que en fa la Llei 12/2007, de 20 de març, de la Generalitat, i l'article 47 del Text Refós de la Llei d'Hisenda Pública de la Generalitat,
Ordene
Article 1. Objecte
1. L'objecte de la present orde és establir el règim de concessió d'ajudes, en concurrència competitiva, per a la implantació d'empreses valencianes a l'exterior durant el 2010, per a les accions que s'indicaran, d'acord amb les consignacions pressupostàries que per a l'exercici 2010 establisca la Llei de Pressupostos de la Generalitat.
2. Les ajudes que s'establixen en la present ordre tenen la consideració de subvenció a fons perdut.
Article 2. Entitat col·laboradora
1. De conformitat amb el que establixen l'article 47.4.a) del Text Refós de la Llei d'Hisenda Pública de la Generalitat i l'article 12 de la Llei 38/2003, de 17 de novembre, General de Subvencions, el lliurament i la distribució dels fons públics als beneficiaris correspondrà a l'Institut Valencià de l'Exportació, IVEX, SA (en avant IVEX), en els termes i en les condicions que es preveuen en la present ordre. L'IVEX presentarà declaració responsable, firmada per l'òrgan competent, acreditativa de no estar sotmés a les prohibicions per a obtenir la condició d'entitat col·laboradora assenyalades en l'article 13 de la Llei 38/2003, de 17 de novembre, General de Subvencions.
2. L'IVEX, com a entitat col·laboradora, en virtut del conveni de col·laboració subscrit el 31 de juliol de 2008 entre la Generalitat, a través de la Conselleria d'Indústria, Comerç i Innovació, i l'Institut Valencià de l'Exportació, IVEX, SA, per a la gestió d'ajudes de la Direcció General d'Internacionalització, haurà de complir les obligacions que s'establixen en l'article 47.4 a) del Text Refós de la Llei d'Hisenda Pública de la Generalitat, i en l'article 15 de la Llei 38/2003, de 17 de novembre, General de Subvencions.
Article 3. Accions susceptibles de suport
1. Seran susceptibles de suport les accions realitzades per empreses valencianes vinculades a processos d'implantació i cooperació a l'estranger.
2. De conformitat amb el Reglament (CE) número 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú, per aplicar els articles 87 i 88 del Tractat, el present règim d'ajudes no serà aplicable a:
- Activitats en els sectors de la pesca i l'aqüicultura regulades pel Reglament (CE) núm. 104/2000.
- Activitats de producció primària de productes agrícoles.
- Activitats en el sector del carbó.
- Activitats relacionades amb l'exportació, concretament les ajudes directament vinculades a les quantitats exportades, les ajudes a l'establiment i funcionament d'una xarxa de distribució o les ajudes a altres despeses corrents vinculades a l'activitat exportadora, així com les ajudes que depenguen de l'ús de productes nacionals en detriment dels importats.
- Empreses que estiguen subjectes a una ordre de recuperació pendent després d'una decisió prèvia de la Comissió, que haja declarat una ajuda il·legal i incompatible amb el mercat comú.
- Empreses en crisi, a efectes de les directrius comunitàries sobre ajudes estatals de salvament i de reestructuració d'empreses en crisi, les quals han d'avaluar-se d'acord amb les esmentades directrius.
3. Es podrà subcontractar l'activitat objecte de la subvenció fins al 100 per cent, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
Article 4. Beneficiaris de les ajudes
1. Podran ser beneficiaris de les ajudes totes les pimes industrials o de servicis amb domicili social o establiment principal de producció/prestació de servicis ubicat a la Comunitat Valenciana.
2. Als efectes de les ajudes regulades en esta ordre s'entendrà per pimes aquelles empreses que reunisquen els requisits següents:
a) Que ocupen menys de 250 persones.
b) Que el seu volum de negocis anual no sobrepasse els 50 milions d'euros o que el seu balanç general anual no supere els 43 milions d'euros.
En la categoria de les pimes, es definix una xicoteta empresa com una empresa:
a) Que ocupe menys de 50 persones.
b) Que tinga un volum de negocis anual que no supere els 10 milions d'euros o un balanç general anual que no sobrepasse els 10 milions d'euros.
3. El còmput dels efectius i límits assenyalats, en el cas d'empreses associades o vinculades, s'efectuarà tal com disposa l'annex I del Reglament (CE) núm. 800/2008, de la Comissió, sobre definició de PIME.
Article 5. Accions d'implantació i cooperació empresarial en l'exterior
1. Es consideraran accions d'implantació i cooperació empresarial les encaminades a processos específics d'implantació a l'exterior, orientats al desenvolupament d'activitats industrials, de cooperació empresarial, transferència de tecnologia i intercanvi de coneixements.
2. Podran ser objecte d'ajuda les actuacions següents:
a) Servicis prestats per consultors externs relacionats amb la realització de l'estudi de viabilitat del projecte o amb despeses de primer establiment, vinculades a l'arrancada o posada en marxa del projecte, que es realitzen per primera vegada al començament de l'activitat. Estes despeses en cap cas estaran relacionades amb activitats permanents o periòdiques, ni estaran relacionades amb les despeses d'explotació normals de l'empresa, ni tindran la consideració d'habituals, com són els servicis rutinaris d'assessoria fiscal, els servicis jurídics periòdics o els de publicitat, tal com establix l'article 26 del Reglament abans esmentat.
b) Despeses relacionades amb la primera participació de la pime en una determinada fira o exposició (lloguer, muntatge i gestió del local d'exposició), tal com establix l'article 27 de l'indicat reglament.
c) Inversions en actius materials (totes aquelles relatives a la inversió en terrenys, immobles, maquinària i equips) i immaterials (qualsevol inversió en transferència de tecnologia per mitjà de l'adquisició de drets de patents, llicències, saber fer i altres drets de propietat industrial) destinades a la creació d'un establiment nou, l'ampliació d'un establiment ja existent, la diversificació de la producció d'un establiment en nous productes addicionals o un canvi essencial en els procediments de producció d'un establiment ja existent, tal com establix l'article 15.3 a) de l'esmentat reglament. Per a ser considerats costos elegibles, els actius immaterials hauran de ser utilitzats exclusivament en l'empresa beneficiària de l'ajuda, hauran de ser considerats actius amortitzables, hauran d'adquirir-se a tercers en condicions de mercat sense que l'adquirent estiga en posició d'exercir control sobre el venedor o viceversa, d'acord amb l'article 3 del Reglament (CE) 139/2004, del Consell; així mateix, hauran de ser inclosos en els actius de l'empresa durant almenys tres anys.
3. Les quanties de les ajudes en implantació a l'exterior seran les següents:
a) Servicis realitzats per consultors externs: fins un 50 per cent màxim dels costos elegibles aprovats.
b) Despeses relacionades amb la primera participació en fires i exposicions: fins un 50 per cent màxim dels costos elegibles aprovats.
c) Inversions materials i immaterials associades al projecte: fins un 20 per cent màxim dels costos elegibles aprovats, si es tracta d'una xicoteta empresa, i un 10 per cent en el cas d'una mitjana empresa, tal com establix l'article 15.2 a) i b) de l'esmentat reglament. Pel que fa a l'adquisició de terrenys per al projecte, el cost no haurà de sobrepassar el 10 per cent del cost total subvencionable de l'operació, tal com establix la norma núm. 5, article 1.1.b. del Reglament (CE) núm. 448/2004, de la Comissió, de 10 de març de 2004.
4. No serà subvencionable l'IVA satisfet per l'adquisició de béns i servicis.
5. Es consideraran subvencionables únicament aquells projectes que s'hagen iniciat amb posterioritat a la presentació de la sol·licitud d'ajuda del beneficiari, d'acord amb el que establix l'article 8.1 i 2 de l'esmentat reglament.
Article 6. Límits de l'ajuda
1. Les ajudes públiques per a un projecte no podran superar els límits establits en l'article 6 de l'esmentat reglament.
2. De conformitat amb l'article 7.3 de l'indicat reglament, una ajuda exempta, en virtut d'este, no s'acumularà amb cap altra ajuda exempta en virtut de tal reglament, o amb cap ajuda de minimis que reunisca les condicions establides en el Reglament (CE) núm. 1.998/2006, ni amb cap altre finançament comunitari corresponent (parcialment o totalment) als mateixos costos subvencionables, si esta acumulació supera la intensitat més elevada o el major import d'ajuda aplicable a l'esmentada ajuda en virtut del dit reglament.
3. S'admetrà un màxim de dos projectes per empresa i any.
Article 7. Presentació de sol·licituds i termini
1. Les sol·licituds i la documentació annexa per a l'obtenció de les ajudes que es regulen en la present ordre hauran de dirigir-se a la Direcció General d'Internacionalització i presentar-se, mitjançant imprés normalitzat, al Registre General de la Conselleria d'Indústria, Comerç i Innovació (carrer de Colom, 32, 46107 València), o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.
2. L'imprés normalitzat de sol·licitud s'omplirà utilitzant l'aplicació dissenyada per a estes ajudes que apareix en la pàgina web de l'IVEX, www.ivex.es, o bé omplint un imprés facilitat per l'IVEX. En la indicada pàgina web s'inclou també el text complet de la convocatòria d'este règim d'ajudes.
3. Els sol·licitants podran trametre a l'IVEX la seua sol·licitud i els altres documents electrònics de manera provisional, via Internet, utilitzant l'aplicació informàtica mencionada en l'apartat 2. Este enviament haurà de convalidar-se per mitjà de la presentació de l'imprés de sol·licitud i la documentació annexa al lloc establit en l'apartat 1, dins del termini indicat en l'apartat 6 del present article.
4. Les sol·licituds hauran d'anar acompanyades dels documents que a continuació s'especifiquen:
a.) Documentació acreditativa i identificadora de l'empresa, així com del seu representant legal:
a.1) Per a persones físiques:
- Fotocòpia compulsada del DNI o NIF del sol·licitant.
a.2) Per a persones jurídiques:
En el cas de societats la inscripció de les quals al Registre Mercantil siga obligatòria:
- Fotocòpia compulsada del CIF de l'entitat.
- Fotocòpia compulsada del DNI del representant.
L'IVEX obtindrà la informació relativa a la personalitat jurídica del sol·licitant i els poders del representant del Registre Mercantil, si bé podrà demanar directament al sol·licitant la presentació d'algun document concret.
En el cas de societats la inscripció de les quals al Registre Mercantil no siga obligatòria:
- Fotocòpia compulsada del CIF de l'entitat.
- Fotocòpia compulsada de l'escriptura de constitució de l'entitat, o de la que continga l'articulat complet dels seus estatuts vigents.
- Fotocòpia compulsada del DNI del representant.
- Fotocòpia compulsada del poder de representació.
a.3) Per a agrupacions de persones físiques o jurídiques, públiques o privades, comunitats de béns o qualsevol altre tipus d'unitat econòmica o patrimoni separat, sense personalitat jurídica, qualificats com a pimes:
- Fotocòpia compulsada del CIF de l'entitat.
- Fotocòpia compulsada de l'acta constitutiva de l'entitat.
- Fotocòpia compulsada del DNI o NIF de tots els seus membres.
- Declaració responsable del representant de l'agrupació, comunitat, unitat o patrimoni (amb poders suficients per a complir les obligacions que, com a beneficiari, corresponen a l'agrupació, comunitat, unitat o patrimoni) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun, que tindran igualment la consideració de beneficiaris.
a.4) Si és el cas, tant per a persones físiques com jurídiques, documentació addicional necessària per a acreditar la ubicació del domicili de l'empresa o de l'establiment principal de producció/prestació de servicis a la Comunitat Valenciana.
En el cas que les fotocòpies compulsades dels documents a aportar ja les tinguera l'IVEX, podrà aportar-se declaració de vigència, segons model que pot descarregar-se de la pàgina web de l'IVEX www.ivex.es, sempre que no hagen transcorregut més de cinc anys des de la finalització del procediment a què corresponguen i que els documents no hagen patit cap variació.
b) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social. La presentació de la sol·licitud per part del sol·licitant de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General d'Internacionalització es reserva el dret de requerir el sol·licitant si la informació obtinguda presenta alguna incidència.
No obstant això, el sol·licitant hi podrà denegar expressament el consentiment; en este cas haurà d'aportar els certificats següents:
- Certificat positiu de l'Agència Estatal d'Administració Tributària que acredite que el sol·licitant es troba al corrent en el compliment de les seues obligacions tributàries.
- Certificat positiu de la Tresoreria General de la Seguretat Social acreditatiu que el sol·licitant es troba al corrent en el compliment de les seues obligacions amb la Seguretat Social.
- Certificat dels serveis territorials de la Conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat.
En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar els certificats anteriors tots els seus membres.
c) Declaració responsable que acredite que el sol·licitant no és deutor de la Generalitat, per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar la dita declaració tots els seus membres.
d) Declaració responsable que acredite que el sol·licitant no està sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat, també hauran de presentar l'esmentada declaració tots els seus membres.
e) Dades de domiciliació bancària segons model normalitzat a este efecte (fitxa de manteniment de tercers), excepte que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació; caldrà adjuntar certificat de titularitat del compte corrent bancari.
f) Memòria tècnica del projecte d'acord amb el programa per al qual se sol·liciten ajudes, segons model facilitat per l'IVEX. En el supòsit d'inversions, programa d'actuació que garantisca l'execució en l'exercici per al qual es concedix la subvenció. A més, haurà d'aportar-se projecte tècnic, en el cas que ho requerisca la naturalesa de l'actuació o quan es tracte d'inversions en obra civil i el seu import siga igual o superior a 50.000 euros, més IVA, el qual haurà de sotmetre's a informe de l'Oficina de Supervisió de Projectes o de tècnics designats per la conselleria.
g) Declaració responsable acreditativa del compliment dels requisits establits en l'article 4 relatius a la condició de PIME, d'acord amb el model que es recull en l'annex de la present ordre.
h) Declaració responsable que acredite que la participació en fires i exposicions a què es referix l'article 5.2.b s'efectua per primera vegada.
i) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt.
j) Si és el cas, documentació acreditativa de les circumstàncies rellevants per a la valoració de l'expedient.
k) Declaració d'altres ajudes sol·licitades o obtingudes per als costos del projecte.
l) Declaració responsable que acredite que el sol·licitant no es troba en els supòsits d'empreses en crisi, tal com estan definits en les directrius comunitàries sobre ajudes estatals de salvament i de reestructuració d'empreses en crisi.
5. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
Els requeriments a què es fa referència en este article, així com qualsevol altre que poguera realitzar-se, s'efectuaran per fax, i l'interessat haurà de guardar-ne constància de la recepció.
6. El termini de presentació de sol·licituds començarà l'endemà de la publicació de la present ordre en el Diari Oficial de la Comunitat Valenciana, i finalitzarà el dia 26 de febrer del 2010.
Article 8. Criteris d'avaluació de les sol·licituds
1. Per a la concessió de les ajudes previstes en la present ordre es valoraran els criteris següents, en la proporció que s'especifica per a cadascun:
a) La qualitat del projecte, atés el seu grau de maduració i definició: 40%
- Solidesa de la memòria del projecte d'implantació
- Coherència estratègica de l'empresa
- Caràcter innovador i diversificador del projecte
- Impacte positiu que el projecte d'implantació implica
b) La viabilitat tècnica, econòmica i financera del projecte d'implantació: 20%
- Viabilitat tècnica
- Viabilitat economicofinancera
c) Característiques de l'empresa sol·licitant: 20%
- Trajectòria de l'empresa en les anteriors convocatòries d'ajudes
- Esforç inversor basant-se en els recursos de l'empresa
d) Adequació a les línies de la política industrial de la Conselleria d'Indústria, Comerç i Innovació: 20%
2. Si hi haguera empat, s'atorgarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de la present ordre, un percentatge més gran de treballadors amb discapacitat en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell.
Article 9. Resolució de la concessió d'ajudes
1. L'IVEX podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
2. Avaluades les sol·licituds per una Comissió de Valoració, integrada per personal tècnic de l'IVEX, la Direcció General d'Internacionalització elevarà la proposta de la Comissió al conseller d'Indústria, Comerç i Innovació, el qual resoldrà l'adjudicació de les ajudes, mitjançant una resolució o mitjançant la subscripció del corresponent conveni, on es fixarà expressament la quantia i s'incorporarà, si és el cas, les condicions i obligacions a què haja d'ajustar-se el beneficiari.
3. Els convenis que impliquenn terminació convencional del procediment de concessió de l'ajuda s'ajustaran a les condicions i els requisits establits en les bases de la present ordre.
4. El termini màxim per a dictar una resolució i notificar-la als interessats serà de sis mesos, comptats a partir de la finalització del termini de presentació de sol·licituds. Transcorregut el termini sense que s'hi haja dictat una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
6. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
7. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.
Article 10. Resolució d'incidències
Correspondrà a l'òrgan competent per a la concessió de les ajudes previstes en la present ordre resoldre les incidències que es produïsquen amb posterioritat a la concessió de l'ajuda i, en especial, els supòsits de:
- Canvis de titularitat.
- Canvis d'ubicació.
- Modificacions en l'activitat.
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
- Modificacions justificades del projecte inicial.
- Pròrrogues del termini per a l'aportació de documents acreditatius de l'execució del projecte, als efectes de la liquidació de l'ajuda.
Article 11. Control de les accions
L'IVEX realitzarà el control i seguiment dels projectes mitjançant les inspeccions que estime necessàries, i emetrà un informe final de conformitat amb els objectius del projecte aprovat, que s'elevarà a la Direcció General d'Internacionalització i que servirà de base per a l'expedició dels certificats de comprovació i aprovació dels justificants i per a la tramitació del corresponent expedient de liquidació de la subvenció concedida, sense perjudici de les dutes a terme, si és el cas, per les unitats del Fons Europeu de Desenvolupament Regional.
Article 12. Obligacions dels beneficiaris
Seran obligacions del beneficiari les establides a continuació, i l'incompliment podrà originar-ne la minoració o revocació i, si és el cas, el reintegrament de les ajudes percebudes i l'exigència de l'interés de demora des del moment del pagament de la subvenció, en els termes previstos en la legislació sobre subvencions:
a) Realitzar l'activitat objecte de la subvenció i acreditar la seua realització en la forma fixada en la present ordre.
b) Respondre de la veracitat dels documents aportats.
c) Sotmetre's a les actuacions de comprovació i verificació de l'activitat subvencionada efectuades per l'IVEX o altres òrgans de la Unió Europea, així com a les actuacions de control financer de la Intervenció General de la Generalitat en relació amb les ajudes rebudes.
d) Fer públic que el projecte subvencionat ha obtingut ajuda dels Fons Estructurals a través de:
1. Una placa explicativa permanent, visible i de grans mides, en un termini màxim de sis mesos a partir de la conclusió del projecte, quan este complisca les condicions següents:
- La contribució pública total al projecte siga superior als 500.000 euros.
- El projecte consistisca en la compra d'un objecte físic, en el finançament d'una infraestructura o en treballs de construcció.
En la placa s'indicarà el tipus i nom de l'operació, així com:
- L'emblema de la Unió Europea.
- La referència al fons en qüestió.
- La declaració «Una manera de fer Europa».
Esta informació ocuparà com a mínim el 25% de la placa.
2. Durant l'execució del projecte, el beneficiari col·locarà un cartell en l'enclavament de les operacions, quan estes complisquen les condicions següents:
- La contribució pública total al projecte supere els 500.000 euros
- El projecte consistisca en el finançament d'una infraestructura o en treballs de construcció.
En el cartell s'inclourà, així mateix, la informació mencionada en el punt anterior per a la placa. Esta informació també ocuparà com a mínim el 25% del cartell.
Una vegada conclosa l'operació se substituirà el cartell per la placa mencionada anteriorment.
3. La inclusió en qualsevol document relatiu al projecte d'una declaració on s'informe que el projecte ha sigut cofinançat pel FEDER.
Sense menyscabament de l'anteriorment exposat, el beneficiari haurà d'identificar aquells béns inventariables (equips i suports informàtics, béns materials de qualsevol naturalesa, etc.) que hagen sigut cofinançats amb fons estructurals mitjançant els adhesius que amb esta finalitat es facilitaran. També haurà de fer-ho en aquells documents a què no haja aplicat el que disposa el paràgraf anterior.
e) Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
f) Complir totes les altres obligacions que els atorguen les lleis i qualsevol altra disposició en vigor.
Article 13. Liquidació de les ajudes
1. La liquidació de les ajudes s'efectuarà una vegada executat el projecte d'acord amb la sol·licitud presentada i en els termes fixats per a la concessió de l'ajuda.
2. Als efectes del que establix el punt anterior, els beneficiaris, en el termini d'un mes des de l'execució del projecte, i en tot cas fins al 22 d'octubre del 2010, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
a) Memòria de les activitats realitzades, justificativa del compliment de les condicions imposades en la concessió de la subvenció, amb indicació dels resultats obtinguts.
b) Relació detallada de les actuacions realitzades a què dóna suport esta subvenció, amb indicació de cada una de les despeses incorregudes, amb identificació del creditor i del document, l'import, la data d'emissió i la data de pagament.
c) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada.
d) Originals o còpies compulsades dels justificants de les despeses realitzades: factures i la resta de documents de valor probatori equivalent, amb validesa en el tràfic juridicomercantil, o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost sobre el Valor Afegit. En les subvencions per a inversions que hagueren necessitat projecte tècnic, es presentaran, a més, els corresponents certificats d'obra.
e) Adjunts a cada document de despesa hauran d'aportar-se els corresponents documents de pagament:
- En el cas de xec bancari: còpia del xec i de l'extracte bancari on conste el càrrec del xec.
- En el cas de transferència: còpia de la transferència i de l'extracte bancari on conste el càrrec per esta.
- En el cas d'efectes (lletres, pagarés, etc.): còpia dels efectes per mitjà dels quals es realitza el pagament, així com còpia dels extractes bancaris on conste el càrrec dels efectes.
- Altres formes de pagament: documentació suport (contracte) justificatiu de la forma de pagament acordada, així com còpia dels extractes bancaris on conste el càrrec pel pagament.
f) Acreditació, si és el cas, del compliment de les obligacions i condicions que s'hagueren establit en la resolució.
g) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
h) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari està al corrent en el compliment de les seues obligacions tributàries i amb la Seguretat Social. L'article 23.3 del Reial Decret 887/2006, de 21 de juliol, pel qual s'aprova el Reglament de la Llei 38/2003, establix que el termini màxim de validesa dels certificats acreditatius del compliment d'obligacions tributàries i amb la Seguretat Social és de sis mesos, comptats des de la data de la seua expedició. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar els certificats anteriors tots els seus membres.
i) Declaració responsable que acredite que el beneficiari no és deutor de la Generalitat per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar la dita declaració tots els seus membres.
j) Declaració responsable on es manifeste el compromís de destinar les inversions als fins per als quals es va concedir la subvenció, per un període no inferior a cinc anys en cas de béns inscriptibles en un registre públic, no inferior a tres anys en cas d'altres actius immaterials no inscriptibles i no inferior a dos per a la resta de béns inventariables.
k) Si és el cas, còpia dels estudis de viabilitat relacionats amb el projecte que hagen sigut objecte de subvenció.
3. En el cas que la documentació acreditativa de la inversió/despesa incentivable estiga redactada en idiomes diferents del castellà, valencià, anglés o francés, el beneficiari haurà d'aportar traducció de la dita documentació al castellà o al valencià. La traducció podrà ser jurada o lliure i l'empresa haurà de certificar en este últim cas, per mitjà de firma de persona autoritzada, la veracitat de la traducció aportada.
Article 14. Minoració i resolució de les ajudes
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud, si en conjunt superen els límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
DISPOSICIONS ADDICIONALS
Primera
1. Les ajudes establides en la present ordre es finançaran a càrrec de la línia pressupostària T4625 del capítol IV del programa 762.10 Comerç Exterior, per un import global màxim de 570.000 euros, i a càrrec de la línia T4626 del capítol VII del mateix programa, per un import global màxim de 370.000 euros.
2. La concessió de les ajudes previstes en esta ordre estarà condicionada a l'existència de crèdit adequat i suficient en els pressupostos de la Generalitat per a l'exercici 2010, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.
3. Les esmentades quantitats globals màximes, així com el termini de presentació de sol·licituds, e podran ampliar d'acord amb el pressupost disponible. Es delega en la directora general d'Internacionalització l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.
Segona
Les ajudes descrites compten amb finançament del Fons Europeu de Desenvolupament Regional (FEDER), a través del Programa Operatiu de la Comunitat Valenciana, així com d'altres possibles fons, i se'ls aplicaran les disposicions que els regulen.
La publicitat de les esmentades ajudes haurà de fer-se d'acord amb la normativa comunitària vigent en la matèria.
Tercera
La concessió de les ajudes previstes en la present ordre se sotmet al Reglament CE núm. 800/2008, de la Comissió, de 6 d'agost de 2008, pel qual es declaren determinades categories d'ajuda compatibles amb el mercat comú, en aplicació dels articles 87 i 88 del Tractat, Reglament General d'Exempció per Categories (DOUE L 214 de 09.08.2008).
Quarta
1. En el cas que els documents exigits que s'han d'adjuntar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència one es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponguen.
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.
DISPOSICIONS FINALS
Primera
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.
Segona
La present ordre entrarà en vigor l'endemà de la publicació en el Diari Oficial de la Comunitat Valenciana.
València, 30 de desembre de 2009
El conseller d'Indústria, Comerç i Innovació i vicepresident primer del Consell,
VICENTE RAMBLA MOMPLETANNEX
Nota explicativa
Efectius i límits financers que definixen les categories d'empreses
1. Categoria de microempresa, xicotetes i mitjanes empreses (PIME), està constituïda per les empreses que ocupen menys de 250 persones i que tenen un volum anual de negocis que no supera els 50 milions d'euros o un balanç general anual que no sobrepassa els 43 milions d'euros.
2. En la categoria de les PIME, es definix una xicoteta empresa com una empresa que ocupa menys de 50 persones i el volum de negocis anual, o el balanç general anual, de la qual no supera els 10 milions d'euros.
3. En la categoria de les PIME, es definix una microempresa com una empresa que ocupa menys de 10 persones i el volum de negocis anual, o el balanç general anual, de la qual no supera els 2 milions d'euros.
Tipus d'empreses considerats per a calcular els efectius i els imports financers
Tipus 1: empresa autònoma
L'empresa sol·licitant és autònoma si:
- No posseïx una participació igual o superior al 25% (1) en una altra empresa.
- El 25% (1) o més d'esta no és propietat directa d'una altra empresa o organisme públic, ni de diverses empreses vinculades entre si o diversos organismes públics, excepte determinades excepcions (²).
- I no elabora comptes consolidats ni està inclosa en els comptes d'una empresa que elabore comptes consolidats i, per tant, no és una empresa vinculada.
Tipus 2: empresa associada
L'empresa sol·licitant és associada d'una altra empresa si:
- Posseïx una participació compresa entre el 25% (1) i el 50% (1) de la dita empresa,
- O si la dita empresa posseïx una participació compresa entre el 25% (1) i el 50% (1) de l'empresa sol·licitant.
- I l'empresa sol·licitant no elabora comptes consolidats que incloguen la dita empresa per consolidació, ni està inclosa per consolidació en els comptes de la dita empresa ni en els de cap empresa vinculada a esta.
Tipus 3: empresa vinculada
Este tipus correspon a la situació econòmica de les empreses que formen part d'un grup que controla, directament o indirectament, la majoria del seu capital o drets de vot, o que pot exercir una influència dominant sobre l'empresa.
Una empresa sap, generalment, de forma immediata, si està vinculada, en tant que ja està subjecta a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
(1) En termes de participació de capital o de drets de vot, es tindrà en compte el més gran dels dos percentatges. A este percentatge s'afegirà el percentatge de participació que qualsevol altra empresa vinculada a l'empresa accionista tinga sobre l'empresa en qüestió.
(²) Una empresa pot continuar sent considerada autònoma encara que s'arribe o se supere el límit del 25% quan corresponga a algun dels tipus d'inversors que s'indiquen a continuació (sempre que els inversors no siguen empreses vinculades a l'empresa sol·licitant):
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió dels dits business angels en la mateixa empresa no supere 1.250.000 euros.
b) Universitats o centres d'investigació sense fins lucratius.
c) Inversors institucionals, inclosos els fons de desenvolupament regional.
Com calcular els límits
Les dades seleccionades per al càlcul del personal i els imports financers són les corresponents a l'últim exercici comptable tancat i es calculen sobre una base anual. Es tenen en compte a partir de la data en què es tanquen els comptes. El total de volum de negocis es calcularà sense l'impost sobre el valor afegit (IVA), ni tributs indirectes.
- Per a una empresa autònoma: les dades financeres i els efectius es basen únicament en els comptes de l'esmentada empresa.
- Per a una empresa amb empreses associades: s'acumulen les dades de l'empresa amb les de les empreses associades. Les dades agregades seran proporcionals al percentatge de participació en el capital o en els drets de vot.
- Per a una empresa vinculada a altres empreses: s'afig a les dades de l'empresa el 100% de les dades de les empreses a què està vinculada. Caldrà agregar proporcionalment les dades de les empreses que puguen estar associades a estes empreses vinculades.
Com calcular els efectius i les unitats de treball anual
Els efectius d'una empresa corresponen al nombre d'unitats de treball anual (UTA)
Qui s'inclou en els efectius-
- els assalariats de l'empresa
- les persones que treballen per a l'empresa que mantinguen una relació de subordinació amb esta i estiguen assimilades als assalariats d'acord amb la legislació
- els propietaris que dirigixen la seua empresa
- els socis que exercisquen una activitat regular en l'empresa i gaudisquen d'avantatges financers per part de l'empresa.
Els aprenents o alumnes de formació professional amb contracte d'aprenentatge o formació professional no es comptabilitzaran dins dels efectius.
Una UTA correspon al nombre de persones que treballen en l'empresa, o per compte d'esta, a temps complet durant tot l'any de què es tracte. Els efectius es calculen en UTA. El treball de les persones que no hagen treballat durant tot l'any o ho hagen fet a temps parcial, independentment de la seua duració, així com el treball estacional, es comptabilitza en fraccions d'UTA.
No es comptabilitza la duració dels permisos de maternitat o permisos parentals.